
Trafodwch bwysigrwydd ac effeithiolrwydd datblygu Asesu ar gyfer Dysgu ar draws yr ysgol gynradd, gan gynnwys dadansoddiad beirniadol o weithrediad personol strategaeth Sgiliau un strategaeth asesu ar gyfer dysgu ar Brofiad Dysgu Proffesiynol.

O fewn y traethawd cyfeirir at ystyr Asesu ar Gyfer Dysgu a thrafodir y strategaeth asesu cafodd ei brofi yn ystod brofiad addysgu personol. Diffinnir Assessment Reform Group (Llywodraeth Cymru, 2013) “Asesu ar gyfer dysgu yw’r broses o geisio a dehongli tystiolaeth y gall dysgwyr a’u hymarferwyr ei defnyddio er mwyn penderfynu ble mae’r dysgwyr arni yn eu dysgu.” Dywed Donaldson (2015) bod Asesu ar gyfer Dysgu (AagD) yn “galluogi ymarferwyr i ddeall effeithiolrwydd y dysgu” a chreda wedyn dylent addasu’r addysg er mwyn cwrdd ag anghenion yr unigolion. Awgryma William (2001) bod asesu effeithiol gan athrawon “yn gallu ‘dyblu’ cyflymder y dysgu- hynny yw, os caiff ei weithredu’n briodol, gallai dysgwyr wneud yr hyn a oedd yn flwyddyn o gynnydd o fewn chwe mis.” Ar y llaw arall mae angen ystyried bod AagD wedi newid dros y pumdeg flwyddyn ddiwethaf sy’n golygu bod angen hyfforddiant ychwanegol ar athrawon “It sometimes requires additional professional training” (Cambridge Assesment, Dyddiad anhysbys) Nid yn unig hyfforddiant ond bydd yn rhaid i’r athrawon gweithredu’n wahanol sy’n gallu bod yn her enfawr (Harrison, 2013).  
Mae 'na bedwar elfen o AagD sef rhannu meini prawf gyda dysgwyr, ansawdd cwestiynau, defnydd o ac ansawdd yr adborth ac asesu cyfoedion a hunanasesu.
Mae pob un o’r elfennau yn hanfodol o fewn AagD er mwyn sicrhau bod gwybodaeth y disgyblion yn datblygu. Yn ystod fy mhrofiad dysgu, ffocysais ar yr elfen gwestiynu gan ddefnyddio ffyn loli fel fy mhrif strategaeth. Pwrpas y strategaeth yma yw ddewis enw disgybl ar hap i ateb cwestiwn er mwyn profi eu dealltwriaeth. Creda William (2009) bod ffyn loli yn ffordd dda o gynyddu ymgysylltiad myfyrwyr gan eu bod yn ffordd deg o ddewis unigolyn i ateb cwestiwn. Ond ddywed Coles (2014) bod defnyddio ffyn loli yn wastraff amser “Why spend more time deciding whom to ask questions rather than spending time and effort crafting great questions?” Cytuna Mcfahn (2012) o fewn ei flog gan nodi “why waste your time with lolly sticks?” gan eu bod yn tynnu i ffwrdd beth sydd wir yn bwysig- sef amser meddwl y disgyblion.
Mae cwestiynu yn strategaeth bwysig iawn os caiff eu defnyddio’n iawn. Dywed   Hattie (2011) “skilled questioning by teachers can guide students to thoughtful and reflective answers.” Nid yn unig mae cwestiynu’n profi dealltwriaeth ond mae’n gwella sgiliau eraill fel datgana Llywodraeth Cynulliad Cymru (2010) “Mae cwestiynau o ansawdd uchel yn arwain at siarad o ansawdd uchel.” Ond nad yw ysgolion yn cwestiynu digon rhagor, gan fod nifer y cwestiynau wedi gostwng i lai na dau gwestiwn pob awr mewn rhai ysgolion (Engel, 2011). Mae athrawon yn gwario 35% a 50% o’u hamser yn cwestiynu (Hattie, 2009) ond nid yw pob un o’r cwestiynau ar yr un lefel. Mae rhai cwestiynau’n hawdd ateb gyda rhai’n danfon y disgyblion i feddwl am hirach. Mae Krathwohl (2002) wedi trafod am dacsonomeg Bloom sy’n ein cynorthwyo ni i gyfansoddi cwestiynau ar wahanol lefelau o feddwl. Yn 2001, cafodd tacsonomeg bloom eu diweddaru i’w wneud yn fwy perthnasol i’r ugeinfed ganrif. Y chwech lefel yw gwybodaeth, dealltwriaeth, cais, dadansoddiad, synthesis a gwerthusiad. Yn ystod profiad addysgu, ceisiais ddefnyddio’r lefelau gwahanol er mwyn profi deilliannau a chyrhaeddiad y disgyblion.
Ar ddechrau gwers yn ystod fy mhrofiad addysgu, ar ôl egluro’r nod dangosais y ffyn loli fel bod y disgyblion yn gwybod beth sydd i ddod. Ar ôl holi cwestiwn rhoddais 9 eiliad iddynt feddwl am yr ateb. Roedd llawer ohonynt yn awyddus iawn i ateb gan daflu eu llaw i fyny yn syth. Erbyn yr wythnos ganlynol wnes i ddweud “dim llaw lan, rwyf am i chi meddwl am deg eiliad”. Gweithiodd hwn yn arbennig gydag amrywiaeth o ddisgyblion yn ceisio ateb. Trafodir Flórez a Sammons (2013) “the time given to elaborate on an answer was too short.” Felly ar ôl gofyn cwestiwn i ddisgybl, mae’n bwysig i roi tua 9 eiliad i alluogi’r disgyblion i feddwl ac felly roi gwell atebion. Mae pob disgybl yn wahanol yn ôl cyflymder ateb a meddwl felly mae sicrhau digon o amser meddwl yn caniatáu nhw i adeiladu eu syniadau ac archwilio’r cwestiwn mewn mwy o ddyfnder. “Teachers typically wait less than one second after asking a question before calling on a student to answer. They wait even less time (often 0 seconds) before speaking after a student has answered.” (Hattie, 2009).  
Roedd danfon y disgyblion i drafod gyda’u cyfoedion ar ôl holi cwestiwn wedi gweithio’n llwyddiannus ar adegau cyn dewis ffyn loli. Mae Littleton a Mercer (2013) yn defnyddio’r term ‘interthinking’ a sonnir bod meddwl a thrafod gyda ffrindiau yn bwysig er mwyn datblygu eu dealltwriaeth ac i ddatrys problemau. Dwedodd llawer o’r disgyblion eu bod yn hoffi gwneud hyn fel bod cyfle i drafod eu hatebion a chasglu syniadau gwahanol. Yr unig broblem gyda hyn roedd llawer yn tueddu o dwyn atebion eraill ac esgus taw ei syniad nhw oedd o. Yn ôl Rajala, Hilppo a Lipponen (2012) nid yw trafod gyda chyfoedion wastad yn ffordd arbennig gan fod aelodau’n dominyddu trafodaethau. Ac o fewn astudiaeth arall, roedd ambell blentyn yn teimlo’n anghwrtais i herio eu cyfoedion (Robins, 2011). 
Mae holi cwestiwn a dewis unigolyn yn ffordd dda o gael ateb pendant, ond mae tueddiad i athrawon dewis yr un disgyblion i ateb pob tro fel dywed Hattie (2009) “Teachers frequently call on volunteers to answer their questions and these volunteers often constitute a select group of students.” Mae’n rhaid sicrhau bod pob disgybl yn cael y cyfle i ymateb neu ni fyddai’r athrawes yn gallu profi dealltwriaeth y dosbarth cyfan. Ar fy mhrofiad dysgu i, gwelais y tuedd o ddewis y disgyblion mwy abl a thalentog (MAT) i ateb gan oeddent wastad yn rhoi atebion ardderchog, ond gwelais fod hwn ddim yn deg i’r disgyblion tawel oedd eisiau rhoi cynnig ar ateb. 
Mae 'na dwy fath o asesu sef asesu ffurfiannol ac asesu crynodol. Noda Black a William (2001) bod plant yn tueddu o gyflawni llawer fwy o asesu ffurfiannol i gymharu â’r disgyblion eraill. Mae asesu ffurfiannol yn cymryd lle yn y tymor byr, hynny yw mewn un wers ond sy’n barhaus. Yn ôl William (2009) os yw asesu ffurfiannol ar gyfer dysgu yn llwyddiannus byddai’r disgyblion yn ennill 8 mis o ddysgu bob blwyddyn. Dyma’r math yma o asesu bydd yr athro yn rhoi adborth ar lafar ac yn gyson er mwyn sicrhau bod y disgyblion ar y trywydd cywir. “Mae Llywodraeth Cymru wedi cydnabod bod gwendidau yn ei fframwaith asesu” noda Donaldson (2015). Mae angen “darparu’r math o adborth o ansawdd uchel a geir o asesu ffurfiannol da” er mwyn gweld cynnydd yn y disgyblion. Bydd asesu crynodol yn cymryd lle ar ddiwedd y dysgu felly yn y tymor hir. Mae’n ffordd o wahaniaethu’r plant er mwyn tracio’u cynnydd ac i adrodd yn nôl i’r rhieni. Yn ystod fy mhrofiad, rhoddais brawf ar y diwedd i fesur eu dealltwriaeth. Y cwestiwn sy’n codi gyda’r math yma o asesu yw ydyn ni’n or-ddibynnol ar hwn gan eu bod yn ffordd hawdd o fesur eu dealltwriaeth? Ar y llaw arall, mae’r asesu ond yn buddio’r rhieni, athrawon a’r Llywodraeth yn hytrach ‘na’r plant, a’r holl bwrpas yw i sicrhau addysg da i’r disgyblion. 
Mae 'na 3 fath o ysgol yn bodoli sef ysgol Adeileddiaeth, Ymddygiadaeth a Dyneiddiol. Mae’r tri yn gweithredu’n wahanol gydag ymchwilwyr yn cytuno gyda rhai gwahanol. Mae ysgol Adeileddiaeth yn ffocysu ar blant yn dysgu o’i gilydd gan efelychu a chymdeithasu. Fel dywed Piaget (DeVries, 2000) “the child is a lonely scientist” felly mae’r plant yn darganfod a dysgu trwy wneud dros eu hunain. Mae ailadrodd yn strategaeth bwysig o fewn ysgol Adeileddiaeth. Trafoda Shepard (2005) am y cymariaethau rhwng parth datblygiad procsimol Vygotsky ac asesu ar gyfer dysgu.  “Scaffolding and formative assessment are strategies that teachers use to move learning forward in the zone of proximal development.” O fewn ysgol Ymddygiadaeth maent yn ffocysu ar ymddygiad y plant gan wobrwyo ymddygiad da. Theori Pavlov (McLeod, 2018) oedd ar ôl bwydo ci a chanu’r gloch, dyma fe’n glafoerio ac felly bydd y gweithrediad yn cael eu hailadrodd. Gwobr y ci oedd y bwyd a chreda Pavlov bod plant yn dysgu yn yr un ffordd ar ôl cael eu gwobrwyo am ymddygiad cadarnhaol. Mae ysgol Ddyneiddiol wedyn yn edrych mwy ar lais y plentyn a’r ffaith nad yw’r plentyn byth yn anghywir. Cytunir Holt (1969) gyda’r addysg yma a bod addysg ffurfiol yn niweidio’r disgyblion. Creda fod plant yn darganfod dros eu hunain felly mae angen rhoi fwy o annibyniaeth iddynt.
Yn ystod fy mhrofiad yn Ysgol A, dysgais amrywiaeth o wersi; roedd ambell wybodaeth yn newydd iddynt a rhai lle'r oedd angen i’r plant dwyn i gôf. Wnaeth disgyblion Blwyddyn 5 a 6 ymateb yn dda iawn yn ystod y gwersi, yn enwedig wrth ddefnyddio’r ffyn loli. Roedd 29 disgybl o fewn y dosbarth, 14 ym mlwyddyn 6 a 15 ym mlwyddyn 5. Gofynnais am farn unigolyn am ddefnyddio ffyn loli ac atebodd hi “mae’n ffordd dda i wybod pwy sy’n deall a phwy sydd ddim gan ei bod yn eich rhoi ar y sbot i ateb”. Trwy gydol pob gwers ailadroddais “Beth wedais ar ddechrau’r wers?” er mwyn hybu eu canolbwyntio. Fel dywed Bruner (2001) “Repetition matters because it can hasten and deepen the engagement process.” 

Gofynnais amrywiaeth o gwestiynau agored a chaeedig a’u cymharu i weld sut roedd y dosbarth yn ymateb. Yn ôl Topping a Trickey (2013) roedd tueddiad o blant yn rhoi atebion hirach ac oedd wedi’i rhesymu’n dda pan ofynnodd athrawes cwestiwn agored. Roedd tueddiad i blant dyfalu atebion caeedig ac weithiau’n eu cael yn gywir. Nid oedd hwn yn profi eu dealltwriaeth gan nad oeddent wir yn gwybod yr ateb cywir. Gallent fod yn ddefnyddiol ond nid ydynt yn hybu sgiliau meddwl haniaethol. Roeddwn felly’n ceisio taflu cwestiynau mwy agored allan i brofi nhw’n fwy trwy ehangu eu syniadau a gwella’r dysgu. Y thema oedd Brasil felly yn lle gofyn beth yw Prif Ddinas Brasil, gofynnais “ydych yn gallu dweud wrthyf unrhyw ffeithiau am Frasil?” Roedd hyn wedyn wedi annog sgwrs.
Credaf fod ffyn loli yn strategaeth arbennig ar gyfer Cyfnod Sylfaen a Chyfnod Allweddol 2. Mae’n ffordd dda i gasglu gwybodaeth ar unigolion ac i’w herio eu dealltwriaeth. Mae’n ffordd o hybu canolbwyntio a sicrhau bod pob unigolyn yn cymryd rhan o fewn y wers. Mae fy mhrofiad cyn belled wedi bod yng Nghyfnod Allweddol 2, ond credaf pan fyddaf yn mynd lawr i’r Cyfnod Sylfaen, byddai ffyn loli dal yn strategaeth wych. Mae’n ffordd o gadw’r plant “on their toes” fel dywed Bennett (2013).
[bookmark: _GoBack]Yn gyffredinol felly mae asesu ar gyfer dysgu yn “meithrin diwylliant o ddeialog, arsylwi, myfyrio ac adborth er mwyn gwella dysgu parhaus.” (Llywodraeth Cymru, 2013) Fel ffordd ymlaen, mae’n rhaid sicrhau bod yr asesu ar gyfer dysgu yn buddio’r plant neu nad oes pwrpas eu gwneud. Trwy ddefnyddio ffyn loli creda byddai’n cynyddu sgiliau canolbwyntio a gwella rheolaeth dosbarth yn gyffredinol. Efallai gall pob ysgol ceisio lleihau nifer y dosbarthiadau gan noda William (2009) os caiff maint y dosbarthiadau lleihau 30% byddai’r disgyblion yn ennill 4 mis ychwanegol o ddysgu bob blwyddyn. Gyda llai o ddisgyblion bydd na fwy o siawns ddewis enw pob disgybl ar y ffyn loli ac yna mae’n ffordd o brofi dealltwriaeth y dosbarth cyfan. Mae cwestiynau yn strategaeth hynod o bwysig a dylid pob ysgol wneud yn rheolaidd. Dyma sut mae disgyblion yn dysgu, trwy gael eu profi, ac os nad yw hwn yn parhau, gall eu dealltwriaeth gwaethygu. Fel dywed Einstein (1955) “The important thing is to never stop questioning”.

